Պետական եկամուտների կոմիտեն դեռևս նախորդ տարվանից նախաձեռնել է գործարար միջավայրի բարելավմանը միտված մի շարք նախագծեր: Արտահանման խթանման և փոքր ու միջին բիզնեսի աջակցմանն ուղղված քաղաքականության շրջանակում առավել բարենպաստ պայմաններ են սահմանվել ԱԱՀ վճարողների համար: ՊԵԿ ստուգումների կազմակերպման և դիտարկման վարչության պետ Տիգրան Կիրակոսյանի խոսքով՝ 2017-ի ընթացքում աշխատանքներ են տարվել ԱԱՀ-ի վերադարձման 180-օրյա ժամանակահատվածը կրճատելու ուղղությամբ. «Հուլիսից ԱԱՀ-ի գումարները հարկատուներին վերադարձվում էր առավելագույնը 90-օրյա ժամկետում: Արդյունքում 2017-ին գումարների ստացման միջին սպասելաժամանակը դարձել է 61 օր: 2018 թվականի հունվարի 1-ից ուժի մեջ մտած ՀՀ հարկային օրենսգրքի համաձայն, այժմ ուսումնասիրության ավարտից հետո գումարները հարկատուների միասնական հաշիվ են մուտքագրվում եռօրյա ժամկետում»: